Sam.
118.
Aria mada zama leana la koe Zihova, ura na leana si Asa; meke sa Nana tataru nabuna si koa hola ninae rane! 
Madi zama guahe sari na tie Izireli, “Sa Nana tataru nabuna si koa hola ninae rane.” 
Madi zama guahe sa butubutu te Eroni, “Sa Nana tataru si koa hola ninae rane.” 
Sarini pu pamaṉa nia se Zihova si madi zama guahe, “Sa Nana tataru nabuna si koa hola ninae rane.” 
Pa korapa qua tinasuna si tepa la si rau koe Zihova; olaṉia Sa sa qua tinepatepa meke vata rupahau Sa. 
Koa somana koa rau se Zihova, ke lopu matagutu si rau, gua asa, ke loke tie si boka va tasuna au. 
Koa tata koa rau se Zihova pude toka nau, ke kaqu koa mataqara si rau koa rini pu kukiti nau. 
Leana hola si pude koa aqorae koe Zihova, ba lopu pude raṉeraṉe la pa tie mo. 
Leana hola si pude koa aqorae koe Zihova, ba lopu pude raṉeraṉe la koari na koimata mo pa pepeso. 
Soku koari na qua kana pa votiki butubutu si mae varidikue nau, ba pa korapa ṉiniraṉira te Zihova si ele va mate betoi rau si arini. 
Koa pa vari likohaequ rau si arini, ba pa korapa ṉiniraṉira te Zihova si ele va mate betoi rau si arini! 
Rovana mae au rini si rau, guana zipale, guana nika huruṉuna sapu sulu pani sari na duduli popadi, ba pa korapa ṉiniraṉira te Zihova si ele va mate betoi rau si arini! 
Ele ta zukuru va kaleana si rau meke tata tava kilasa, ba toka nau e Zihova. 
E Zihova si poni nau sa ṉiniraṉira, ke kerakera si rau, ele harupau Sa si rau. 
Avoso la tu pa ipi tadi na tie te Tamasa, korapa iraṉa qetuqetu guahe: “Sa lima heheda te Zihova si va mataqara gita. 
Tava ovulu sage sa lima mataona e Zihova, sa Nana ṉiniraṉira lavata pa vinaripera!” 
Lopu kaqu mate si rau, ba kaqu toa meke tozi vura nia gua sapu evaṉia e Zihova. 
Ele va kilasau e Zihova si rau, ba lopu va mate au Sa. 
Tukele poni nau sari na sasadana sa Zelepade, pude qu nuquru la, maqu zama leana koe Zihova. 
Hiera tugo sa sasada te Zihova; ari na tie toṉoto mo si boka nuquria si asa. 
Zama leana si rau koa Goi Zihova, sina ele avosau Goi, sina ele harupau Goi. 
Sa patu sapu kilua rina tie kuri vetu, si asa tugo si arileana hola koari doduru patu. 
Sa tinavete te Zihova hie si variva magasa hola tugo koa gita! 
Hie tugo sa rane mataqara te Zihova, aria mada varigara qetuqetu nia. 
Mu harupu gami Zihova, Mu harupu gami! Kei Zihova, Mu va boka gami pa mami tinavete! 
Mani mana nia Tamasa si asa pu nuquru mae pa korapa pozana e Zihova! Gami pu koa pa Zelepade te Zihova si manani gamu si gamu. 
E Zihova sa Tamasa, ele tavete valeana mae koa gita si Asa. Taṉini pa limamia sari na lelaṉa huda, mamu ene va tokele sage la koasa hope pa Zelepade. 
Agoi sa qua Tamasa, ke maqu zama leana atu koa Goi. Agoi sa qua Tamasa, ke maqu va lavatigo. 
Aria mada zama leana la koe Zihova, ura na leana si Asa, meke sa Nana tataru nabuna si koa hola ninae rane ka rane! 
