Aisea.
58.
“Mi kukili va ululae nia, lopu tuqe pule. Mi velavela guana buki. Zama vura nia koari Qua tinoni sapu na tie va karikari si arini meke koasa tutina e Zekopi si tozini sari dia sinea! 
Doduru rane si hata Au rini pa vinahesi; guana hiva tumae sisigiti nia rini sa Qua hiniva, edi hiva guana butubutu sapu tavete va toṉoto meke lopu hite etuli sari tinarae tanisa dia Tamasa, gua. Tepa Nau vinilasa toṉotodi arini, meke edi hiva Nau pude tata la koa rini. 
Zama si arini, ‘Na vea ke madi si gami pa ginani, ba lopu guana gilania tu Goi? Na vea ke koa va pepekae pule ni gami, ba lopu va gunagunana si Agoi?’ Ura koasa rane sapu madi si gamu pa ginani si korapa taveti tu gamu gua sapu hivani gamu meke ṉoṉovali gamu sari mia tie tavetavete. 
Vina betodi ri na mia vina madi pa ginani si na vinari tokei na vinaripera tu, meke vari tupai koari na lima kaleanadi. Lopu kote madi pa ginani gua asa si gamu meke hiva nia pude ta avoso mia panaulu. 
Na gua asa sa madi pa ginani sapu hiva nia Rau? Sapu pa keke rane mo va pepekae pule nia sa tie? Na pude va todoṉo ia mo sa tie sa batuna guana kuli sia, meke pude sage poko baika na eko pa eba, gua? Asa si poza nia va madi pa ginani gamu, na rane sapu kote qetu nia Arau Zihova, gua? 
Lopu na gua tu hie sa vina madi pa ginani sapu vizatia Rau: pude tavete va toṉoto meke lopu ṉoṉovali sari na tinoni, pude rupahia sa iku koa rini pu paleke va mamata, pude rupahi sari tie ta ṉoṉovaladi meke kumati sari doduru iku sapu ilupi sari tinavete mamatadi? 
Vea, lopu pude hia ia sa mia ginani koari pu ovia meke pude va koa i pa mia vetu sari tie loke dia vetu tu sia? Vea, lopu pude dogori gamu sari tie dodohodi meke la va pokopoko i tu si arini, meke pude lopu koromia pude tokani sari na turaṉamia? 
Pude gua asa si kote malara vura sa mia kalalasa guana vaqavaqasa, meke sa mia sinalaṉa si kote tuturei kamo atu; kote ene vata kenue koa gamu sa mia tinoṉoto, meke Arau Zihova si kaqu keana vura mae pa mudimia pude lavelave ni gamu. 
Kote titioko si gamu, meke Arau Zihova si kote olaṉa; kote kabo hata tinokae si gamu, meke kote zama si Rau: Hiera si Rau. Pana va betoi gamu sari na ṉinovaṉovala koari na pinaleke mamata, meke va noso ia sa vari huhuku lima meke vari nanae i, 
meke be poni gamu sari pu ovia meke tokani sari pu koa pa tinasuna, si kote vura sage mae sa mia kalalasa pa korapa huporo, meke sa huporo koa ia gamu si kote guana korapa rane toa. 
Arau Zihova kote turaṉa gamu doduru totoso; kote poni gamu Rau gua sapu hiva nia gamu koasa pepeso sapu rimata va popa ia, meke kote va ṉiṉira i Rau sari tinimia. Gamu si kote guana inuma sapu ta poni va leana kolo, guana tototolo sapu lopu makudo totolo. 
Sari mia tie kote kuri pulei sari vetu ta huaradi, meke kote va turu pule vetu koari na poni vetu koadi; kote ta pozae ‘Sari Tie Tuvatuvaka Goba Huaradi’ si gamu, kote ta pozae, ‘Na Tie Kuri Pule Vetu na Siraṉa’ si gamu,” gua. 
Zama se Zihova, “Be va madia gamu sa Rane Sabati meke lopu luli gamu sari na mia hiniva soti koasa rane hopena asa; be qetu nia na va arilaena ia gamu sa Qua rane hopena meke va madia si asa pude lopu ene na tavetavete babe vivinei hoboro mo koasa rane asa, 
si kote tiqe vagia gamu sa qinetuqetu sapu mae gua koe Zihova. Kaqu va lavata gamu Rau pa doduruna sa kasia popoa, meke kote qetu nia gamu sa popoa sapu poni nia Rau koasa tamamia, se Zekopi. 
